b'\n_START_ARTICLE_\nEnergetski stroj\n_START_PARAGRAPH_\nEnerg\xc3\xa9tski str\xc3\xb2ji so stroji, v katerih se pridobiva ali porablja mehansko delo, medtem ko se v energetskih napravah energija prena\xc5\xa1a, najve\xc4\x8dkrat v obliki toplote, pri tem ni nobenega dovoda ali odvoda mehanskega dela. Energetski stroji imajo trajno gibajo\xc4\x8de se dele, naprave takih delov nimajo. Energetske naprave se med seboj razlikujejo po na\xc4\x8dinu prenosa energije, po konstrukciji in po termodinami\xc4\x8dnih ter snovnih zna\xc4\x8dilnostih delovne snovi; zna\xc4\x8dilne energetske naprave so na primer: prenosnik toplote, hladilni stolp, parni kotel._NEWLINE_Energetski stroji se delijo po na\xc4\x8dinu delovanja na prostorninske (izrivne) in turbinske (preto\xc4\x8dne) stroje, po namenu na pogonske (gonilne) in delovne (gnane) stroje in glede na stisljivost delovne snovi na aerohidravli\xc4\x8dne in toplotne stroje.\n_START_SECTION_\nUporabnost razli\xc4\x8dnih oblik energije\n_START_PARAGRAPH_\nDa se dose\xc5\xbee obliko energije, ki je prakti\xc4\x8dno uporabna, je potrebnih ve\xc4\x8d pretvorb, ki se navadno izvr\xc5\xa1ijo v energetskih strojih in napravah, pri tem so se za pomembnej\xc5\xa1e oblike energije uveljavile naslednje formulacije._NEWLINE_Primarna energija je energija primarnih nosilcev energije; ti nosilci so bili pridobljeni z izkori\xc5\xa1\xc4\x8danjem naravnih energetskih virov in niso izpostavljeni \xc5\xa1e nobeni tehni\xc4\x8dni spremembi. Zgledi: premog, naravni uran (iz rudnika), drva (iz gozda), surova nafta, zemeljski plin (iz vrtine), energija son\xc4\x8dno son\xc4\x8dnega sevanja, potencialna energija vode, kineti\xc4\x8dna energija vetra._NEWLINE_Sekundarna energija je energija, ki je na voljo iz primarne energije na mestu spremembe. Zgledi: mehansko delo na osi mlinskega kolesa, elektri\xc4\x8dna energija na pragu termoelektrarne ali hidroelektrarne, toplota (para, vro\xc4\x8da voda) na pragu kotlarne, stisnjen zrak v kompresorski postaji, nadalje koks, trgovski premog, motorna goriva, zemeljski plin, nasekana drva v trgovini._NEWLINE_Kon\xc4\x8dna energija je tista, ki je na voljo porabniku na mestu uporabe \xc5\xa1e pred zadnjo tehni\xc4\x8dno pretvorbo; navadno gre za sekundarno energijo, lahko pa tudi za primarno, na primer premog ali zemeljski plin za kurjavo. Zgledi: daljinska toplota (vro\xc4\x8da voda) za radiator, elektri\xc4\x8dna energija za elektromotor, za \xc5\xbearnico, za radio, stisnjen zrak pri stroju._NEWLINE_Koristna energija je tisti del kon\xc4\x8dne energije, ki koristi porabniku in je cilj njegove uporabe: za mehansko delo, za toploto, za svetlobo, za zvok. Primeri: toplota iz radiatorja, mehansko delo motorja, svetloba iz \xc5\xbearnice, zvok iz radia._NEWLINE_Najuporabnej\xc5\xa1a oblika energije je elektri\xc4\x8dna energija, ki jo je mogo\xc4\x8de zelo preprosto transportirati in z odli\xc4\x8dnim izkoristkom spreminjati v vse druge oblike energije, med drugim tudi v mehansko delo, toploto, svetlobo in zvok. To so pa oblike energije, ki so potrebne za vsakdanje \xc5\xbeivljenje.'